作者:柴元彪
標題:唱金縷・賀新郎
內容:春到雲中早。恰梅花、雪後□□，鎖窗寒悄。鼓吹喧天燈市鬧，在處鰲山蓬島。正新歲、金雞唱曉。一點魁星光焰裡，這水晶、庭院知多少。鳴鳳舞，洞簫嫋。太平官府人嘻笑。道紫微、魁星聚會，參差聯照。借地栽花河陽縣，桃李芳菲正好。暖沁入、東風池沼。百里樓臺天不夜，看祥煙、瑞謁相繚繞。生意滿，翠庭草。